《伤河龛老人》
唐代·丘为

老人甲子难计论，耳中白毛三十根。钓鱼几年如一日，船舷数寸青苔痕。

人生性命必归止，精魂伤夫向流水。月如钩在轮影中，风似人来𥭳声里。

蒲叶高低没钓矶，破舟仍系绿杨枝。水流不为人流去，鱼乐宁知人乐时。

土龛门前一行柳，独引青丝织鱼笱。柳花漠漠飞复飞，鱼笱如今落谁手。

余嗟老人多悲辛，老人昔日伤几人。人情相掩且相叹，不喜河头秋与春。

作者简介：丘为，苏州嘉兴人。事继母孝，常有灵芝生堂下。累官太子右庶子。致仕，给俸禄之半以终身。年八十馀，母尚无恙。及居忧，观察使韩滉以致仕官给禄，所以惠养老臣，不可在丧而异，惟罢春秋羊酒。卒年九十六。与刘长卿善，其赴上都也，长卿有诗送之，亦与王维为友。诗十三首。